b'\n_START_ARTICLE_\nJana S. Ro\xc5\xa1ker\n_START_SECTION_\n\xc5\xbdivljenje\n_START_PARAGRAPH_\nJana S. Ro\xc5\xa1ker se je rodila v Murski Soboti. Na dunajski univerzi je \xc5\xa1tudirala sinologijo, publicistiko in pedagogiko. Leta 1988 je na isti univerzi doktorirala z disertacijo o teorijah dr\xc5\xbeave in anarhisti\xc4\x8dni kritiki dr\xc5\xbeave na Kitajskem na pragu 20. stoletja. \xc5\xbde med \xc5\xa1tudijem, pa tudi po njem, se je ve\xc4\x8dkrat (skupno 9 let) \xc5\xa1tudijsko izpopolnjevala in raziskovala na Kitajskem in Tajvanu._NEWLINE_Kot prva slovenska sinologinja je bila soustanoviteljica ter dolgoletna predstojnica Oddelka za azijske in afri\xc5\xa1ke \xc5\xa1tudije na Filozofski fakulteti v Ljubljani, kjer je zaposlena kot redna profesorica sinologije._NEWLINE_V svojem raziskovalnem delu se ukvarja predvsem s tradicionalno kitajsko logiko, spoznavno teorijo in metodologijo medkulturnih raziskav._NEWLINE_Med izjemne dose\xc5\xbeke slovenske znanosti v letu 2012 po izboru Znanstvenoraziskovalnega sveta za humanistiko pri Javni agenciji za raziskovalno dejavnost Republike Slovenije (ARRS) je bila izbrana za knjigo Traditional Chinese Philosophy and the Paradigm of Structure. Leta 2015 je prejela Zoisovo priznanje za pomembne dose\xc5\xbeke v sinologiji za monografijo Searching for the Way: Theory of Knowledge in pre-Modern and Modern China in Zlato plaketo Univerze v Ljubljani za raziskovalne in pedago\xc5\xa1ke dose\xc5\xbeke._NEWLINE_Je ustanoviteljica in prva predsednica Evropskega zdru\xc5\xbeenja za kitajsko filozofijo (European Association for Chinese Philosophy EACP), ki je bilo ustanovljeno februarja 2014 v Ljubljani._NEWLINE_Leta 2017 je kot biseksualka bila del razstave LGBT: Razstava \xc5\xa1tirih v Slovenskem etnografskem muzeju.'